# Наредба № 15 от 8.12.2016 г. за инспектирането на детските градини и училищата

Издадена от министъра на образованието и науката, обн., ДВ., бр. 100 от 16.12.2016 г.

# Глава първа

# ОБЩИ ПОЛОЖЕНИЯ

**Чл. 1. (1)** С тази наредба се определя държавният образователен стандарт за инспектирането на детските градини и училищата.

**(2)** С държавния образователен стандарт по [ал. 1](#ch_1_al_1) се определят същността, целите и организацията на инспектирането на детските градини и училищата.

**Чл. 2. (1)** Инспектирането е процес на изготвяне на цялостна независима експертна оценка на качеството на предоставяното от детската градина или училището образование в определен момент от дейността им и определяне на насоките за подобряване.

**(2)** Целта на инспектирането е установяване на степента на изпълнението на държавните образователни стандарти, като се формулира оценка за силните страни в дейността на образователните институции и за аспектите в дейността им, които се нуждаят от подобрение.

**(3)** Инспектирането се състои от следните взаимносвързани последователни дейности:

1. набиране на информация по определени индикатори за дейностите, осъществявани от детската градина или училището;

2. оценяване, което се състои в съпоставяне на получените данни с критериите по [чл. 274, ал. 5, т. 1 от Закона за предучилищното и училищното образование](../Zakoni/ZPUO.doc#ch_274_al_5_t_1);

3. подпомагане, което се състои във формулиране на препоръки за подобряване на дейността на детската градина или училището.

**(4)** Информацията по [ал. 3, т. 1](#ch_2_al_3_t_1) се набира чрез наблюдение, проучване на документация, изслушване и проучване на мнението на ученици, родители и други заинтересовани страни, както и преглед на интернет страницата и портфолиото на образователната институция.

**Чл. 3.** Предмет на инспектиране са всички дейности, осъществявани от детската градина или училището, и постигнатите резултати.

**Чл. 4.** Обект на инспектирането са всички области от дейността на детската градина или училището.

**Чл. 5.** При извършване на инспектирането се отчита влиянието на външната среда, в която функционира образователната институция.

**Чл. 6. (1)** Инспектирането на детските градини и училищата в системата на предучилищното и училищното образование се осъществява чрез извършване на инспекция от Националния инспекторат по образованието (НИО).

**(2)** Инспекцията се планира и провежда по начин, който не нарушава дейността на образователната институция.

# Глава втора

# ОБЛАСТИ, КРИТЕРИИ И ИНДИКАТОРИ ЗА ИНСПЕКТИРАНЕ И ОЦЕНКА

**Чл. 7. (1)** Областите за инспектиране на детската градина и училището са:

1. образователният процес;

2. управлението на институцията.

**(2)** Областта образователен процес включва: преподавателската и възпитателската дейност; оценяването на резултатите от обучението, като се отчита индивидуалният напредък на всяко дете, подкрепата на децата със специални образователни потребности, взаимоотношенията между педагогическите специалисти и децата или учениците и превенцията срещу отпадане от системата на образованието.

**(3)** Областта управление на институцията включва: управление на финансовите средства; управление на човешките ресурси; професионалните умения и компетентности на педагогическите специалисти; взаимодействията със заинтересованите страни и управлението на физическата среда.

**Чл. 8.** Критериите за инспектиране на детската градина и училището са стандарти за качество, въз основа на които се прави оценка на образователната институция по областите на инспектиране. Критериите се разработват, апробират и усъвършенстват от директора на Националния инспекторат по образованието и се публикуват на интернет страницата на Националния инспекторат по образованието.

**Чл. 9.** Индикаторите за инспектиране на детската градина и училището показват степента, в която са изпълнени критериите за инспектиране в дадена област. Индикаторите се разработват, апробират и усъвършенстват от директора на Националния инспекторат по образованието и се публикуват на интернет страницата на Националния инспекторат по образованието.

**Чл. 10. (1)** Цялостната оценка на качеството на предоставяното от детската градина или училището образование се формира като средноаритметична стойност от оценките на всички области за инспектиране.

**(2)** Оценката на всяка отделна област за инспектиране представлява средноаритметичната стойност от степента на изпълнение на всеки отделен критерий.

**(3)** Степента на изпълнение на отделните критерии се определя в проценти според наличието или липсата на всеки отделен индикатор.

**Чл. 11. (1)** Цялостната независима експертна оценка на качеството на предоставяното от детската градина или училището образование се формира, като получените проценти се превръщат в качествени оценки.

**(2)** При получен резултат от инспекцията:

1. под 30 процента оценката е незадоволителна;

2. от 30 до 50 процента оценката е задоволителна;

3. от 50 до 75 процента оценката е добра;

4. над 75 процента оценката е много добра.

# Глава трета

# ПРОВЕЖДАНЕ НА ИНСПЕКЦИЯТА

**Чл. 12. (1)** Образователната институция се инспектира веднъж на всеки пет години. В случай че оценката от последната извършена инспекция е незадоволителна, нова инспекция се извършва в срок от шест месеца до една година.

**(2)** Инспекцията обхваща периода между последната и настоящата инспекция.

**(3)** Инспекцията започва със заповед, издадена от директора на НИО, в която се определят ръководителят и съставът на инспектиращия екип и срокът за извършване на инспекцията.

**Чл. 13.** Инспекцията на образователната институция се извършва на три етапа със следната продължителност:

1. подготвителен – до десет дни;

2. същински – до пет дни;

3. заключителен – до десет дни.

**Чл. 14. (1)** Подготвителният етап на инспекцията включва:

1. уведомяване на директора и персонала на образователната институция за предстоящата инспекция;

2. представяне на списък на необходимите документи, в т.ч. стратегията за развитието на детската градина или училището и плана за действие към нея, както и ежегодните отчети за изпълнение на плана, включително докладите от самооценяването за периода, който обхваща инспекцията;

3. проучване и анализ на предоставените документи;

4. уговаряне на срещи с родители и други заинтересовани страни.

**(2)** Същинският етап на инспекцията включва провеждане на уговорените срещи, посещение на образователната институция и наблюдение на образователния процес.

**(3)** Заключителният етап на инспекцията включва обработване и обобщаване на получената информация, поставяне на оценка по описаната в [чл. 10](#ch_10_al_1) и [11](#ch_11_al_1) методика, определяне на насоките за подобряване на дейността на детската градина или училището, изготвяне на доклад за извършената инспекция до директора на НИО и даване на препоръки за предприемане на конкретни действия за подобряване на качеството на предоставяното от детската градина или училището образование в съответствие с определените насоки.

**(4)** Копие от доклада за извършената инспекция се изпраща до директора на инспектираната институция и до началника на регионалното управление по образованието.

# ЗАКЛЮЧИТЕЛНА РАЗПОРЕДБА

**Параграф единствен.** Тази наредба се приема на основание чл. 22, ал. 4 от Закона за предучилищното и училищното образование.